ดอลล์อ่อนค่าหลังข้อมูลศก.ยูโรโซนแกร่ง-คาดเฟดยังไม่ขึ้นดบ.
ดอลลาร์สหรัฐปรับตัวลงเมื่อเทียบยูโรและสกุลเงินหลักส่วนใหญ่เมื่อคืนนี้ (8 ก.ย.) หลังจากมีการเปิดเผยข้อมูลเศรษฐกิจที่สดใสจากยูโรโซน ขณะที่มีกระแสคาดกการณ์ว่าธนาคารกลางสหรัฐ (FED) อาจจะยังไม่ปรับขึ้นอัตราดอกเบี้ยในเดือนนี้
9 ก.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1187 ดอลลาร์สหรัฐ จาก 1.1170 ดอลลาร์สหรัฐ ขณะที่เงินปอนด์เพิ่มขึ้นที่ 1.5384 ดอลลาร์สหรัฐ จากระดับ 1.5277 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 119.99 เยน จาก 119.28 เยน และเพิ่มขึ้นเมื่อเทียบกับฟรังก์สวิสที่ระดับ 0.9814 ฟรังก์ จาก 0.9751 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7030 ดอลลาร์สหรัฐ จากระดับ 0.6924 ดอลลาร์
ดอลลาร์สหรัฐอ่อนแรงลงเมื่อเทียบกับยูโร หลังจากสำนักงานสถิติแห่งชาติเยอรมนีรายงานว่า ตัวเลขเกินดุลการค้าของเยอรมนีพุ่งแตะ 2.5 หมื่นล้านยูโรในเดือนก.ค. ซึ่งเป็นระดับสูงสุดเป็นประวัติการณ์ ขณะเดียวกัน สำนักงานสถิติแห่งสหภาพยุโรป (ยูโรสแตท) ทำการปรับเพิ่มตัวเลขการขยายตัวทางเศรษฐกิจของยูโรโซนในช่วงครึ่งปีแรก โดยปรับเพิ่มขึ้นอีก 0.1% สำหรับไตรมาส 1 และไตรมาส 2 สู่ระดับ 0.5% และ 0.4% ตามลำดับ
การปรับตัวเลขดังกล่าว ส่งผลให้ไตรมาสแรกของปีนี้มีการขยายตัวสูงที่สุดนับตั้งแต่ต้นปี 2554 และเป็นสัญญาณบ่งชี้ว่าเศรษฐกิจยูโรโซนสามารถรับมือกับวิกฤตการณ์ในกรีซได้ ทั้งนี้ เนื่องจากไม่มีการเปิดเผยข้อมูลเศรษฐกิจที่สำคัญจากสหรัฐเมื่อคืนนี้ นักลงทุนจึงหันมาสนใจการประชุมนโยบายการเงินของเฟด ซึ่งมีกำหนดจัดขึ้นในสัปดาห์หน้า
ขณะที่ก่อนหน้านี้ นักวิเคราะห์จำนวนมากคาดว่าเฟดจะปรับขึ้นอัตราดอกเบี้ยในการประชุมเดือนนี้ แต่ความปั่นป่วนในตลาดโลกในช่วงที่ผ่านมา ประกอบกับข้อมูลจ้างงานนอกภาคเกษตรเดือนส.ค.ของสหรัฐที่ไม่บ่งชี้ทิศทางที่ชัดเจน ได้บดบังกระแสคาดการณ์การปรับขึ้นดอกเบี้ยดังกล่าว ซึ่งเป็นปัจจัยที่กดดันดอลลาร์